Nuwe 111-noodnommer werk nog nie | Netwerk24
Deur Petrus Malherbe 17 April 2020 15:09
Die nuwe 111-noodnommer vir Suid-Afrikaners wat mediese advies oor die Covid-19-virussiekte wil bekom, is nog nie in werking nie.
Die nuwe 111-noodlyn is nog nie geaktiveer nie. Foto: Unsplash
Die Onafhanklike Kommunikasieowerheid (Okosa) het Woensdag gelas dat alle diensverskaffers oproepe na hierdie nommer gratis moet maak vir solank die nasionale ramptoestand geld, en nog vir drie maande daarna.
Die nuwe regulasie is in die Staatskoerant afgekondig.
Diensverskaffers het egter Vrydag by navraag laat weet dat Okosa hulle nog nie ingelig het waarheen die oproepe aan 111 herlei moet word nie.
MTN en Cell C het aangedui hulle is "bewus van die nuwe regulasie", maar dat dit nog nie geïmplementeer is nie omdat hulle op bykomende inligting van die departement van kommunikasie en digitale dienste wag.
"Sodra ons weet waarheen die oproepe herlei moet word, sal ons die nodige veranderinge aanbring," sê 'n woordvoerder van MTN.
Nios bedryf reeds sedert die begin van die pandemie 'n inbelsentrum waar Suid-Afrikaners meer inligting oor die virussiekte kan bekom.
Die vermoede is dus dat die 111-nommer uiteindelik oproepe na hierdie inbelsentrum sal herlei, maar dit is nog nie deur die departement bevestig nie.
Suid-Afrikaners wat intussen meer inligting oor Covid-19 benodig, kan Nios se inbelsentrum gratis by 0800 029 999 skakel.
Inligting kan ook verkry word deur die woord "hi" aan 0600 123 456 te WhatsApp.
Ander noodnommers vir inligting oor die koronavirus is op die departement van gesondheid se amptelike webblad beskikbaar.